Kako Telegram doznaje, policija je privela osobu za koju postoje ozbiljne sumnje da je odgovorna za smrt jednog, te ranjavanje drugog psa Hrvatske gorske službe spašavanja za kojima je jučer kasno navečer organizirana potraga nedaleko Slatine.

Osumnjičenik je na policiji priznao da je ubio psa i drugoga ranio, ali tvrdi da pse nije pustio iz dvorišta. Kako doznajemo, na policiji se branio da je ubio pse kao štetočine, jer su, prema njegovim riječima, napadali ovce. Policija će ovakve navode ispitati.

Ušetao u dvorište i pustio pse

Sve je počelo jučer poslijepodne kad je, nakon dojave člana HGSS Stanice Orahovice da mu je netko tijekom popodneva ušao u dvorište te pustio dva psa, nestanak pasa prijavljen nadležnim službama.

Kako navode iz HGSS, jedan od nestalih pasa, mlada njemačka ovčarka Astra, prije nekoliko mjeseci se počela obučavati za rad u potragama HGSS-a i namjera vlasnika je bila da ju nauči plemenitim vještinama traganja za nestalim osobama.

Zbog važnosti nestalih pasa u 23.05 pokrenuta je potražna akcija HGSS-a, koja se temeljem dostupnih informacija o zadnjim točkama viđenja, usredotočila na područje oko sela Sladojevci nedaleko Slatine.

Kujica pronađena ranjena, drugi pas mrtav

Nakon sat vremena traganja, u jarku pored makadam ceste u Sladojevcima, pronađena je kujica Astra, teško ranjena i nepokretna. Brzom intervencijom uz utopljavanje i okrjepu transportirana je u dežurstvo Veterinarske stanice u Slatini gdje je dežurni veterinar utvrdio da joj unatoč višestrukim ranama od vatrenog oružja, na sreću, stanje nije po život kritično. Nedaleko ozlijeđene Astre, u jarku 50-tak metara dalje, pronađeno je i beživotno tijelo Rexa. Njemu se, nažalost, više nije moglo pomoći. Rane od vatrenog oružja za njega su bile kobne.